โครงการในอนาคต

โครงการเซ็นทรัลพลาซา ชลบุรี

สถานที่ตั้ง : บนถนนสุขุมวิท อำเภอเมือง จังหวัดชลบุรี
ซึ่งเป็นศูนย์กลางธุรกิจของภาคตะวันออกของประเทศไทย

ขนาดโครงการ : โครงการเซ็นทรัลพลาซา ชลบุรี
เป็นโครงการศูนย์การค้าที่มีขนาดใหญ่ที่สุดในภาคตะวันออก ตั้งอยู่บนที่ดินรวมกว่า 62 ไร่
และมีพื้นที่โครงการรวม 175,000 ตารางเมตร ซึ่งประกอบด้วยห้างสรรพสินค้าโรบินสัน คาร์ฟูร์
ร้านค้าปลีก ร้านอาหารและเครื่องดื่ม และศูนย์ความบันเทิงที่หลากหลายครบครัน
โดยมีพื้นที่จอดรถที่สามารถรองรับได้กว่า 1,500 คัน

ผู้เช่า: ประกอบด้วยผู้เช่าหลัก เช่น ท๊อป ซูเปอร์มาร์เก็ต พาวเวอร์ บาย บีทูเอส ซูเปอร์สปอร์ต
ออฟฟิส ดีโป และโรงภาพยนตร์เอสเอฟ ซินีม่า ซิตี้ เป็นต้น นอกจากนี้ยังมีผู้เช่ารายย่อย ร้านค้า
ศูนย์บริการ ร้านอาหารและเครื่องดื่ม รวมกว่า 225 ร้านค้า

ศักยภาพของโครงการ :

-   โครงการแวดล้อมด้วยศูนย์กลางธุรกิจและนิคมอุตสาหกรรมขนาดใหญ่อีสเทอร์นซีบอร์ด
    และแหล่งท่องเที่ยวในจังหวัดชลบุรีและใกล้เคียง ยกตัวอย่างเช่น หาดบางแสน
    สวนสัตว์เปิดเขาเขียว และเกาะสีชัง เป็นต้น

-   การคมนาคมที่สะดวกและง่ายต่อการเข้าถึงโครงการ เนื่องจากตั้งอยู่บนทางหลวงหมายเลข 3
    (ถนนสุขุมวิท)
    และสามารถเดินทางเข้าถึงโครงการได้จากทางหลวงพิเศษระหว่างเมืองหมายเลข 7
    (มอเตอร์เวย์)

-   โครงการเซ็นทรัลพลาซา ชลบุรี
    เป็นโครงการศูนย์การค้าที่มีขนาดใหญ่ที่สุดในภาคตะวันออกของประเทศไทย และไม่มี
    ศูนย์การค้าอื่นเปิดให้บริการในรัศมี 35 กิโลเมตร

กำหนดการเปิดให้บริการ : คาดว่าจะแล้วเสร็จในเดือนพฤษภาคม ปี 2552

เงินลงทุน : ประมาณ 2,000 ล้านบาท

โครงการเซ็นทรัลพลาซา ขอนแก่น

สถานที่ตั้ง : อำเภอเมือง จังหวัดขอนแก่น
ซึ่งเป็นเมืองหลักของภาคตะวันออกเฉียงเหนือของประเทศไทย

ขนาดโครงการ : โครงการเซ็นทรัลพลาซา ขอนแก่น
เป็นโครงการศูนย์การค้าที่มีขนาดใหญ่ที่สุดในภาคตะวันออกเฉียงเหนือ ตั้งอยู่บนที่ดินรวมกว่า 35 ไร่
ประกอบด้วยอาคารศูนย์การค้าขนาดประมาณ 95,500 ตารางเมตร (รวมห้างสรรพสินค้าโรบินสัน)
และพื้นที่จอดรถกว่า 1,500 คัน

ผู้เช่า: ประกอบด้วยผู้เช่าหลัก เช่น ท็อป ซูเปอร์มาร์เก็ต ฟิตเนส เฟิร์ส
และโรงภาพยนตร์เอสเอฟ ซินีม่า ซิตี้ เป็นต้น และผู้เช่ารายย่อย ร้านค้า สินค้า
และศูนย์บริการต่างๆ ร้านอาหารและเครื่องดื่ม

ศักยภาพของโครงการ :

-   จังหวัดขอนแก่น
    โดยได้รับการสนับสนุนจากภาครัฐให้เป็นศูนย์การการท่องเที่ยวและการค้าในแถบภูมิภาคอินโดจีนที่ประกอบไปด้วยประเทศเพื่อนบ้าน
    อาทิ สาธารณประชาธิปไตยประชาชนลาว สาธารณสังคมนิยมเวียดนาม และ
    ราชอาณาจักรกัมพูชา เป็นต้น นอกจากนี้โครงการยังแวดล้อมด้วยศูนย์กลางธุรกิจ การค้า
    การศึกษา การคมนาคม และเป็นที่ตั้งของหน่วยงานราชการของภาคตะวันออกเฉียงเหนือ
    ทำให้จังหวัดขอนแก่นเป็นแหล่งของการจับจ่ายใช้สอยของภาคตะวันออกเฉียงเหนือของประเทศไทย

-   โครงการเซ็นทรัลพลาซา ขอนแก่น ตั้งอยู่ห่างใจกลางเมืองประมาณ 1 กิโลเมตร
    และใช้เวลาในการเดินทางเพียง 5 นาที จากมหาวิทยาลัยขอนแก่นและสนามบินขอนแก่น
    นอกจากนี้โครงการศูนย์การค้าแวดล้อมไปด้วยศูนย์ประชุมและ หน่วยงานราชการ
    ซึ่งทำให้มั่นใจถึงจำนวนผู้เข้ามาใช้บริการภายในศูนย์การค้า

-   โครงการเซ็นทรัลพลาซา ขอนแก่น
    เป็นโครงการศูนย์การค้าที่ใหญ่ที่สุดในภาคตะวันออกเฉียงเหนือของประเทศไทย
    พร้อมการสนับสนุนด้วยกำลังซื้อที่หนาแน่นจากประชากรในพื้นที่และกว่าเก้าจังหวัดใกล้เคียงในภาคตะวันออกเฉียงเหนือ

กำหนดการเปิดให้บริการ : คาดว่าจะแล้วเสร็จในเดือนธันวาคม ปี 2552

เงินลงทุน : ประมาณ 3,160 ล้านบาท

โครงการเซ็นทรัลพลาซา พระราม 9

สถานที่ตั้ง : กรุงเทพมหานคร บริเวณสี่แยกถนนรัชดาภิเษกตัดกับถนนพระราม 9
และอยู่ติดกับสถานีรถไฟฟ้ามหานคร สถานีพระราม 9

ขนาดโครงการ : ที่ดินรวมประมาณ 15 ไร่ และมีพื้นที่โครงการรวม 119,000 ตารางเมตร
โดยมีพื้นที่จอดรถที่สามารถรองรับได้กว่า 2,500 คัน

ความคืบหน้าของโครงการ :

-   บริษัท เซ็นทรัลพัฒนา ไนน์ สแควร์ จำกัด ซึ่งเป็นบริษัทย่อยที่ บริษัทฯ ถือหุ้นประมาณ 95%
    ได้เข้าทำสัญญาเช่าที่ดินระยะยาวกับเจ้าของที่ดินโครงการเซ็นทรัลพลาซา พระราม 9
    เป็นระยะเวลา 30 ปี สิ้นสุด ณ วันที่ 30 มิถุนายน 2583 และมีสิทธิขอต่ออายุสัญญาได้อีก 10
    ปี

-   รูปแบบโครงการอยู่ระหว่างการศึกษาในรายละเอียด

-   ดำเนินการก่อสร้างในปลายปี 2551 และคาดว่าจะแล้วเสร็จในกลางปี 2554

ศักยภาพของโครงการ :

-   การคมนาคมที่สะดวกจากทุกเส้นทาง โดยมีสถานีรถไฟฟ้าใต้ดินพระราม 9
    ตั้งอยู่ด้านหน้าโครงการ

-   โครงการแวดล้อมด้วยที่พักอาศัย โรงแรม อาคารสำนักงาน สถานทูต
    ศูนย์ส่งเสริมการส่งออกและแสดงสินค้า ศูนย์ประชุม หน่วยงานราชการและสถานศึกษา

กำหนดการเปิดให้บริการ : คาดว่าจะแล้วเสร็จในกลางปี 2554

เงินลงทุน : ประมาณ 4,000 ล้านบาท

โครงการบนที่ดินบริเวณโรงเรียนเตรียมทหารเก่า (สวนลุม ไนท์บาซาร์)

สถานที่ตั้ง : กรุงเทพมหานคร บริเวณสี่แยกถนนพระราม 4 ตัดกับถนนวิทยุ
และอยู่ติดกับสถานีรถไฟฟ้ามหานคร สถานีพระราม 4

ขนาดโครงการ : ที่ดินรวมประมาณ 40 ไร่

ความคืบหน้าของโครงการ :

-   สำนักงานทรัพย์สินส่วนพระมหากษัตริย์ซึ่งเป็นเจ้าของที่ดินได้ประกาศให้ บริษัทฯ
    เป็นผู้ชนะการประมูลเพื่อเป็นผู้พัฒนา ที่ดินผืนดังกล่าวเป็นระยะเวลา 30 ปี

-   คาดว่าการลงนามสัญญาเช่าที่ดินระยะยาวจะดำเนินการแล้วเสร็จภายในปี 2552

ศักยภาพของโครงการ :

-   โครงการตั้งอยู่ในย่านศูนย์กลางธุรกิจของกรุงเทพฯ (Bangkok Central District หรือ
    CBD)แวดล้อมด้วยอาคารสำนักงาน ศูนย์แสดงสินค้า ศูนย์ประชุม และโรงแรม นอกจากนี้
    ที่ตั้งของโครงการยังเป็นสถานที่ท่องเที่ยวที่เป็นที่รู้จักอย่างดีของชาวไทยและชาวต่างชาติ

-   การคมนาคมที่สะดวกจากทุกเส้นทาง โดยมีสถานีรถไฟฟ้าใต้ดินพระราม 4
    ตั้งอยู่ด้านหน้าโครงการ

โครงการในต่างประเทศ

บริษัทฯ ได้พิจารณาการขยายการลงทุนไปยังต่างประเทศ
ด้วยเล็งเห็นถึงโอกาสการเติบโตทางธุรกิจและเพื่อเป็นการกระจายความเสี่ยง
โดยให้ความสนใจในการขยายธุรกิจไปยังประเทศต่างๆ
ในภูมิภาคเอเชียที่มีศักยภาพและมีอัตราการเติบโตทางเศรษฐกิจสูง โดย บริษัทฯ
อยู่ระหว่างการศึกษาความเป็นไปได้ของการขยายการลงทุนไปยังต่างประเทศ
เพื่อมุ่งหวังให้เป็นการเพิ่มผลตอบแทนและกระจายความเสี่ยงให้แก่ธุรกิจ อย่างไรก็ตาม
เนื่องจากเศรษฐกิจทั่วโลกอยู่ในสภาวะถดถอย บริษัทฯ
จึงต้องใช้ความระมัดระวังอย่างมากในการตัดสินใจลงทุนในต่างประเทศ

นอกจากนี้ บริษัทฯ ได้ตระหนักถึงสภาวะการแข่งขันและความเสี่ยงของธุรกิจในต่างประเทศ
จึงได้จัดให้มีทีมงานเพื่อศึกษาในรายละเอียดของสภาพเศรษฐกิจ สังคม อุตสาหกรรม
กฎหมายการประกอบธุรกิจ และความเสี่ยงที่อาจเกิดขึ้นของแต่ละประเทศที่ บริษัทฯ
ได้ให้ความสนใจในการเข้าไปขยายธุรกิจ
โดยยังคงอยู่บนพื้นฐานของหลักการการเติบโตอย่างมั่นคงและยั่งยืน